Diari Oficial de la Generalitat Valenciana


Sumari del DOGV 3902, del 21-12-2000 (2000/10119)

ORDRE de 7 de desembre de 2000, de la Conselleria de Benestar Social, per la qual es convoquen ajudes destinades a la realització en l'exercici de 2001 de programes i/o activitats que, relacionats amb les finalitats de la Direcció General de la Dona, estiguen dirigides a la promoció de la igualtat real i efectiva entre l'home i la dona en tots els àmbits, en el marc del Pla d'Igualtat d'Oportunitats del Govern Valencià.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3902

Data del DOGV
:   21-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10267


Data del document
:   07-12-2000

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * suport econòmic
    * condició de la dona
    * dona

ORDRE de 7 de desembre de 2000, de la Conselleria de Benestar Social, per la qual es convoquen ajudes destinades a la realització en l'exercici de 2001 de programes i/o activitats que, relacionats amb les finalitats de la Direcció General de la Dona, estiguen dirigides a la promoció de la igualtat real i efectiva entre l'home i la dona en tots els àmbits, en el marc del Pla d'Igualtat d'Oportunitats del Govern Valencià. [2000/10323]
  
La Direcció General de la Dona de la Conselleria de Benestar Social, és l'òrgan directiu al qual correspon, segons el Decret 138/2000, de 12 de setembre, del Govern Valencià, entre altres funcions, les d'elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
En el desenvolupament i aplicació d'aquestes competències i tot complint amb allò establit en el Pla d'Actuació del Govern de la Generalitat Valenciana per a la igualtat d'oportunitats entre homes i dones, la Direcció General de la Dona considera convenient convocar ajudes que impulsen la realització de programes destinats a fomentar la incorporació i participació de la dona al mercat laboral, l'atenció de dones en situació d'especial necessitat, l'enfortiment de l'associacionisme femení i la participació igualitaria de les dones en tot tipus d'associacions.
  
Tradicionalment, la Direcció General de la Dona, ha anat realitzant diferents convocatòries de subvencions dirigides, cadascuna d'elles, a diferents entitats, d'acord amb l'esperit de la lluita per la igualtat d'oportunitats entre homes i dones.
  
L'experiència ha demostrat la necessitat de potenciar la coordinació entre entitats diverses amb objectius comuns, tot multiplicant així els resultats i evitant la dispersió d'esforços i energies, sense oblidar cap dels possibles programes d'actuació que afavorisquen el principi d'igualtat. Així mateix, la necessitat d'impulsar la cultura de la igualtat entre homes i dones en el conjunt de l'organització social impulsa a ampliar la possibilitat de sol·licitar certes ajudes a entitats i associacions no exclusivament femenines.
  
Per tot això, en aquesta convocatòria es recull un ampli espectre d'entitats beneficiàries els objectius de les quals perseguisquen la igualtat real i efectiva entre dones i homes, tot unificant, amb això les convocatòries anteriors que, perseguint les mateixes finalitats, estaven dirigides a col·lectius específics diferents.
  
En virtut de les facultats que em confereixen el Decret 138/200, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, i l'article 35 de la Llei de la Generalitat Valenciana 5/1983, de 30 de desembre, de Govern Valencià, a proposta de la Direcció General de la Dona,
  
ORDENE
  
Article 1
  
És objecte d'aquesta ordre la convocatòria d'ajudes per a entitats sense ànim de lucre per al desenvolupament dels objectius del Pla d'Actuació del Govern Valencià de la Generalitat Valenciana per a la igualtat d'oportunitats entre homes i dones mitjançant la realització de programes que tendeixen a fomentar:
  
1. La incorporació de la dona al món laboral i a eliminar aquelles barreres o obstacles que dificulten aquesta incorporació per part de les dones en igualtat d'oportunitats a les dels homes.
  
2. La inserció dels col·lectius de dones que, per ser víctimes de mals tractes, per precarietat econòmica, falta de recursos personals i/o xarxes de suport, es troben en situació d'exclusió social o amb risc de patir-la.
  
3. L'enfortiment de l'associacionisme femení i la participació igualitària de les dones en les estructures de les associacions de tipus genèric i el desenvolupament per part de tot tipus d'entitats d'activitats lligades a les finalitats del Pla d'Igualtat.
  
Article 2
  
Aprovar les bases per les quals es regeix aquesta convocatòria, que s'inclouen com a annex I d'aquesta ordre. El model de sol·licitud s'adjunta com a annex II.
  
DISPOSICIÓ ADDICIONAL
  
Única
  
L'eficàcia d'aquesta convocatòria d'ajudes està condicionada a l'existència, en els pressupostos de l'exercici econòmic de l'any 2001, de crèdit adequat i suficient per a atendre les ajudes previstes en aquesta ordre, i s'haurà de publicar en el Diari Oficial de la Generalitat Valenciana a l'efecte la Resolució de la Conselleria de Benestar Social en què es determinen les línies pressupostàries i la quantia global màxima que servisca de suport a aquesta.
  
DISPOSICIONS FINALS
  
Primera
  
S'autoritza la directora general de la Dona i/o a la secretària general perquè, en l'àmbit de les seues competències, adopte les mesures necessàries per al desenvolupament i aplicació d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Aquesta ordre, que esgota la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el titular de la Conselleria de Benestar Social en el termini d'un mes a comptar des de l'endemà de la seua publicació.
  
b) El recurs contenciós administratiu, haurà de plantejar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, a comptar des de l'endemà de la publicació.
  
València, 7 de desembre de 2000
  
El conseller de Benestar Social
  
RAFAEL BLASCO CASTANY
  
ANNEX I
  
Bases de la convocatòria
  
Primera. Objecte
  
És objecte d'aquesta ordre la convocatòria d'ajudes a entitats sense ànim de lucre per al desenvolupament dels objectius del Pla d'Actuació del Govern de la Generalitat Valenciana per a la igualtat d'oportunitats entre homes i dones mitjançant la realització de programes que tendeixen a fomentar:
  
1. La incorporació de la dona al món laboral i a eliminar aquelles barreres o obstacles que dificulten aquesta incorporació per part de les dones en igualtat d'oportunitats a les dels homes.
  
2. La inserció dels col·lectius de dones que, per ser víctimes de mals tractes, per precarietat econòmica, falta de recursos personals i/o xarxes de suport, es troben en situació d'exclusió social o amb risc de patir-la.
  
3. L'enfortiment de l'associacionisme femení i la participació igualitària de les dones en les estructures de les associacions de tipus genèric i el desenvolupament per part de tot tipus d'entitats d'activitats lligades a les finalitats del Pla d'Igualtat.
  
Segona. Entitats Beneficiàries.
  
Seran beneficiàries de les ajudes aquelles entitats sense ànim de lucre amb personalitat jurídica, que tinguen seu social a la Comunitat Valenciana i els programes de les quals vagen destinats a la promoció de la igualtat d'oportunitats de les dones i, més concretament, aquells la finalitat dels quals siga facilitar l'eliminació de la desigualtat sociolaboral, promoure la integració de les que patisquen situacions de marginació social i impulsar la participació de les dones en associacions femenines i genèriques, tot desenvolupant en totes elles activitats coherents amb aquestes finalitats.
  
Tercera. Programes que cal subvencionar
  
Seran objecte de subvenció aquells programes que preveuen la realització d'activitats relacionades amb les finalitats de la Direcció General de la Dona, entre els quals destaquen els següents:
  
- Amb caràcter general:
  
Activitats encaminades a propiciar un nivell de formació i informació a les dones, als agents socials i al conjunt de la societat, que permeta la participació equitativa entre dones i homes en qualsevol nivell de la vida social, econòmica, política i cultural de les seues comunitats, tot eliminant les barreres que la dificulten i impedisquen el ple exercici dels drets, el desenvolupament personal i la qualitat de vida de les persones amb independència del seu sexe.
  
- Amb caràcter específic:
  
1. Promoció sociolaboral de les dones:
  
\* Programes destinats a conscienciar els/les agents laborals, els comités d'empresa, els sindicats i les empreses sobre els obstacles i discriminacions existents en el món laboral que impedeixen la plena integració de les dones en la força del treball.
  
\* Programes tendents a promoure el repartiment equitatiu de responsabilitats familiars entre dones i homes com a condició bàsica per al desenvolupament eficaç d'una política d'igualtat d'oportunitats en l'ocupació.
  
\* Programes destinats a incentivar el desenvolupament de programes d'acció positiva al si d'organitzacions sindicals i empresarials a fi d'aconseguir una major participació de les dones en aquestes, així com una major representació en la presa de decisions.
  
\* Programes tendents a promoure l'eliminació de la discriminació salarial de les dones.
  
\* Programes destinats a incentivar el procés d'accés de les dones a l'àmbit de direcció i de gestió d'empreses.
  
\* Programes destinats a proporcionar serveis d'assistència i atenció als/les fills/es de dones treballadores, tot permetent a aquestes compatibilitzar l'activitat laboral o professional amb les responsabilitats familiars.
  
2. Integració social de les dones en situacions de precarietat econòmica i/o amb risc d'exclusió social
  
\* Programes de formació en Teoria i Anàlisi de Gènere dirigits a professionals i voluntariat d'acció social que garantisquen la idònia intervenció en la problemàtica específica de les dones que pertanyen a col·lectius en situació de risc.
  
\* Programes de sensibilització social sobre els factors que, derivats de la desigualtat entre els gèneres, estan en la base de situacions de marginació social o les agreugen.
  
\* Programes de suport individual integral i inserció social dirigits a dones que per la confluència de factors economicosocials i de gènere, pertanyen a col·lectius amb risc de doble marginació: dones pobres, immigrades, analfabetes, dedicades a la prostitució, mares soles i/o adolescents, víctimes de violència de gènere, etc.
  
\* Activitats que contribuïsquen a reduir les taxes d'analfabetisme funcional entre les dones adultes, que per viure en zones allunyades o que no tenen altres recursos públics per a aquesta tasca, així com per altres raons d'índole social i/o personal, tinguen clares dificultats per a accedir-hi.
  
3. Foment de l'Associacionisme de dones i desenvolupament de programes d'igualtat entre homes i dones en tot tipus d'entitats.
  
\* Programes de formació per a mediadors/es socials, voluntariat i responsables d'associacions de dones i d'associacions genèriques en teoria i practica de gènere, gestió cultural i tècniques organitzatives.
  
\* Programes d'activitats culturals, especialment els que facen patent la presència i contribució de les dones a la història i a la cultura, tant a nivells locals com universals.
  
\* Programes de sensibilització social i acció ciutadana destinats a combatre prioritàriament: la violència de gènere en totes les seues manifestacions i la imatge discriminatòria i vexatòria de les dones en els mitjans de comunicació perquè són pràctiques íntimament relacionades
  
\* Programes d'informació dirigits a dones sobre aspectes específics de salut femenina en aquells casos en què aquestes necessitats no estigueren cobertes per l'organisme competent, i d'orientació ?si s'escau- cap aquests recursos públics.
  
\* Programes d'intercanvi i col·laboració entre associacions de dones, o entre aquestes i altres entitats genèriques que fomenten la creació de xarxes i potencien tant la participació social de les dones com la sensibilització i implicació del conjunt de la societat en les pràctiques encaminades a l'èxit de la democràcia real i quotidiana entre els gèneres.
  
\* Els Programes amb activitats d'oci i entreteniment (treballs manuals, cursos de cuina, decoració, costura i similars), només seran susceptibles de ser subvencionats en cas que aquestes siguen complementàries de les activitats de formació assenyalades en el paràgraf anterior; tot sent exclosos d'aquesta consideració els viatges de recreació i màrqueting, menjars i similars.
  
Quarta. Criteris de valoració
  
La subvenció dels programes presentats per les entitats sol·licitants, tant de caràcter general com específic, estarà condicionada a l'aplicació dels criteris de valoració, ponderats en ordre creixent, els quals s'exposen tot seguit:
  
1. Objectius del programa:
  
Es valoraran els objectius que l'entitat sol·licitant pretenga aconseguir, així com l'impacte social del projecte i el nombre de beneficiàries previst amb relació a l'àmbit territorial que preveja l'entitat sol·licitant i/o el Programa.
  
2. Adequació:
  
Aquests objectius, hauran de desenvolupar-se mitjançant programes que s'adeqüen a una o diverses de les línies d'actuació definida en la Base 3a.
  
3. Participació:
  
Es valoraran especialment aquells projectes la metodologia dels quals implique la participació activa de la població destinatària en totes les seues fases: disseny, desenvolupament i avaluació.
  
4. Coordinació:
  
Atés que la finalitat bàsica d'aquesta convocatòria és potenciar el desenvolupament de la cultura de la igualtat amb la implicació de tots els agents socials, tindran una especial consideració aquells projectes que presenten actuacions coordinades entre entitats de tot tipus, públiques i privades, coincidents en àmbit territorial i/o amb objectius afins.
  
5. Sistema d'avaluació:
  
Tindran major valoració aquells programes que preveuen indicadors i instruments que permeten mesurar el grau de compliment dels objectius.
  
6. Cofinançament:
  
D'acord amb aquest últim criteri, es valorarà el grau en què el programa per al qual se sol·licita subvenció estiga cofinançat per l'entitat sol·licitant i totes aquelles implicades en el desenvolupament de les actuacions. La valoració d'aquest cofinançament es tindrà en compte en termes relatius al cost del programa i serà major quant major siga aquest percentatge.
  
Cinquena. Comissió Avaluadora
  
Per a la selecció dels programes que cal subvencionar es constituirà una Comissió Avaluadora formada per:
  
- la cap de servei de Planificació i Gestió de Programes de la Direcció General de la Dona o persona en qui delegue.
  
- la cap de Secció del Servei de Planificació i Gestió de Programes de la Direcció General de la Dona o persona en qui delegue.
  
- la cap de Secció de Coordinació Administrativa.
  
- Un/a tècnic/a de cadascuna de les seus territorials de la Conselleria de Benestar Social.
  
- Un/a tècnic/a de la Secretaria General de la Conselleria de Benestar Social.
  
Sisena. Duració dels programes.
  
Les entitats sol·licitants s'hauran de comprometre a realitzar les activitats que constitueixen l'objecte del programa finançat al llarg de l'exercici pressupostari de 2001. Per a això aportaran un calendari de les activitats a realitzar tot especificant el període d'execució que com a màxim haurà de finalitzar el 30 de novembre de 2001.
  
Setena. Quantia de les ajudes.
  
L'import màxim de les ajudes serà fins al 50% del cost total del projecte.
  
Huitena. Presentació de sol·licituds.
  
La sol·licitud d'ajuda es farà segons el model de sol·licitud que figura en l'annex II.
  
Novena. Termini de presentació de les sol·licituds.
  
El termini de presentació de les sol·licituds serà d'un mes des de la publicació d'aquesta ordre en el Diari Oficial de la Generalitat Valenciana , per la qual cosa l'últim dia de termini coincidirà amb el mateix ordinal del dia de la publicació, però en el mes immediatament posterior.
  
Les sol·licituds podran ser presentades en la seu de la Direcció General de la Dona, carrer Nàquera núm. 9 de València; al carrer García Andreu, núm. 12, d'Alacant; al carrer Ensenyament, núm. 10, de Castelló de la Plana, així com en les diferents direccions territorials de la Conselleria de Benestar Social a València, avinguda Baró de Càrcer, 36; Castelló, Plaça Maria Agustina, 1; Alacant, carrer Pintor Llorenç Casanova, 6, o per qualsevol dels mitjans establits en l'article 38.4 de la Llei de Règim Jurídic de les Administracions Públiques i Procediment Administratiu Comú.
  
Desena. Documentació que han d'aportar les entitats sol·licitants.
  
1. La sol·licitud de subvenció haurà de presentar-se firmada per la persona que exercisca la presidència de l'entitat o qui acredite actuar en representació d'aquesta , d'acord amb el model establit en l'annex II, i acompanyada dels documents següents:
  
2. Programes (màxim tres) per als quals se sol·licita subvenció, segons la fitxa descriptiva establida en l'annex III.
  
3. Memòria explicativa del Projecte a realitzar, que permeta ampliar la informació reflectida en les fitxes descriptives, en què es faça constar:
  
- L'àmbit territorial del Projecte, característiques de la població a qui va dirigit i els objectius generals d'aquest.
  
- La totalitat dels Programes que l'integren.
  
- La metodologia que s'utilitzarà en el seu desenvolupament.
  
- Entitats amb què ?si s'escau- es té prevista la col·laboració.
  
- Desglossament pressupostari d'ingressos i despeses per conceptes en el qual s'especificarà clarament l'aportació financera de l'entitat sol·licitant i aquells conceptes de despesa la subvenció dels quals se sol·licita a la Conselleria de Benestar Social.
  
- Els indicadors d'avaluació que ?sobre els objectius i resultats previstos en el programa- s'utilitzaran per a realitzar la memòria valorativa que justifique la subvenció.
  
- Activitats prèvies realitzades per l'entitat sol·licitant en l'àmbit de la promoció de la igualtat d'oportunitats entre dones i homes en els dos anys anteriors. Únicament relació de títols i calendari d'aquestes.
  
4. Fitxa de manteniment de tercers de l'entitat bancària en què es farà constar el número de compte i el titular d'aquesta, que haurà de coincidir amb l'associació sol·licitant de la subvenció. Annex IV.
  
5. Certificat expedit per la persona que exerceix la Secretaria de l'entitat que acredite:
  
- Dades d'identificació de la persona titular de la presidència.
  
- Acord de l'assemblea general de l'entitat pel qual s'aprova el projecte objecte de sol·licitud, així com el pressupost anual d'ingressos i despeses amb expressió de les quantitats corresponents a l'autofinançament i a altres subvencions sol·licitades/concedides.
  
- Compromís d'aportar al finançament del Projecte la quantia especificada com a autofinançament de l'entitat sol·licitant.
  
6. Fotocòpia del CIF de l'entitat.
  
7. Fotocòpia de la inscripció en el Registre d'Entitats corresponent.
  
8. Fotocòpia dels estatuts socials de l'entitat, degudament visats pel Registre d'Entitats corresponent.
  
9. Documents o certificats que acrediten que l'entitat sol·licitant es troba al corrent en el compliment de les seues obligacions tributàries i davant de la Seguretat Social segons allò disposat en l'Ordre d'Economia i Hisenda de 30 de maig de 1996.
  
En queden exceptuades les sol·licituds d'ajudes, previstes en aquesta convocatòria, que no superen la quantia de 300.000 pessetes (tres-centes mil pessetes), segons allò disposat en l'Ordre anteriorment esmentada, amb relació als articles 7, 8 i 9 del Reial Decret 390/1996 respecte de les concretes obligacions i de la manera en què s'ha de realitzar l'acreditació.
  
Tots els documents podran presentar-se en fotocòpies, i s'haurà d'acompanyar l'original per a la compulsa, cas que aquelles no es presentaren ja degudament compulsades.
  
Els documents 6, 7 i 8, només hauran de presentar-se en cas de ser la primera vegada que se sol·licita subvenció a aquest organisme, llevat que ?amb posterioritat- s'haja produït alguna variació en aquests.
  
Si la sol·licitud no reunira els requisits i documents que s'assenyalen en aquesta base, es requerirà a l'entitat perquè, en el termini de 10 dies esmene la falta o acompanye els documents preceptius, amb indicació que si no ho fera, se li tindrà per desistida de la seua petició, d'acord amb allò que s'ha establit en l'article 71 de la Llei de Règim Jurídic de les Administracions Públiques.
  
Onzena. Resolució de l'expedient.
  
1. Es delega la facultat de Resolució per a la concessió o denegació de subvencions en la directora general de la Dona.
  
2. La Comissió d'Avaluació establida a la base 5 d'aquesta ordre, elevarà informe tècnic de valoració a la directora general, tenint en compte els criteris de valoració de la base 4a.
  
3. La Resolució de concessió de les ajudes indicarà expressament el programa o programes subvencionats, amb indicació de la quantia de cadascun dels programes.
  
4. Una vegada transcorregut el termini sense que haguera recaigut resolució expressa, s'entendrà desestimada la sol·licitud de concessió d'ajuda en els termes previstos en els articles 43 i 44 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
  
5. El termini de resolució de l'expedient serà de dos mesos comptats a partir de l'endemà de la data de resolució del conseller d'adjudicació del crèdit per a aquesta convocatòria.
  
6. La resolució es notificarà a les entitats sol·licitants segons allò disposat en els articles 58 i 59 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú,
  
Dotzena. Obligacions de les entitats Beneficiàries
  
1. Realitzar l'activitat que fonamenta la concessió de la subvenció, abans del 30 de novembre de 2001.
  
2. Acreditar davant la Direcció General de la Dona la realització de l'activitat així com el compliment dels requisits i condicions que determinen la concessió de la subvenció.
  
3. Sotmetre's al control financer que correspon a la Intervenció General.
  
4. Comunicar a la Direcció General de la Dona l'obtenció d'ajudes per a aquestat, procedent de qualsevol administració o ens públic.
  
5. Presentar una memòria justificativa del programa realitzat, que expresse clarament l'avaluació dels resultats obtinguts respecte dels objectius plantejats en aquest programa.
  
6. Comunicar a la Direcció General de la Dona, per a la seua autorització, en el cas que corresponga, qualsevol modificació que afecte el desenvolupament i l'execució del programa subvencionat.
  
7. Complir totes les obligacions que es troben previstes per al règim de subvencions i ajudes públiques, que li siguen aplicables a aquesta ordre, d'acord amb allò que s'ha disposat en el text refós de la Llei d'Hisenda Pública de la Generalitat Valenciana, modificada per Llei 10/1998, de 28 de desembre, i la resta de legislació concordant i d'aplicació.
  
Tretzena. Justificació i pagament de la subvenció:
  
1. Llevat que la legislació de la Generalitat Valenciana permeta un règim de lliurament de transferències corrents o de capital distint, el pagament de les ajudes i subvencions previstes en aquesta ordre es realitzarà en els següents terminis i percentatges:
  
- El 40% de l'import d'aquesta es lliurarà immediatament , una vegada concedida la subvenció
  
- fins a un 20% s'abonara després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció ,i
  
- la resta la pagarà la Generalitat Valenciana una vegada justifique el beneficiari el compliment del programa objecte de subvenció.
  
2. El compte justificatiu de la despesa total efectuada per l'associació, que contindrà:
  
\* Memòria explicativa de la realització de les activitats subvencionades, amb avaluació dels resultats obtinguts, firmada per la persona que exercisca la presidència de l'associació.
  
\* Certificat de la persona que exercisca la Secretaria de l'associació amb el vistiplau de qui exercisca la Presidència, indicatiu de la quantia de les despeses ocasionades per cada concepte de l'activitat subvencionada.
  
\* Aportació d'original i còpia per a la compulsa dels documents acreditatius de les despeses efectivament realitzades per al compliment de l'activitat subvencionada. En presentar-los es compulsaran les còpies d'aquesta i se'n tornaran els originals. La factures presentades per a la justificació de les despeses realitzades hauran de complir els requisits formals exigits per a la seua expedició per l'article 3 el Reial Decret 2402/1985, de 18 de desembre (BOE núm. 32, de 30/12/85).
  
3. Les justificacions a què fa referència l'apartat anterior, s'hauran de presentar , com a màxim, fins al 15 de desembre de 2001.Transcorregut el termini assenyalat per a la presentació de la documentació sense que aquesta s'haja realitzat, es deixarà sense efecte el dret a l'ajuda concedida, amb la prèvia resolució, degudament notificada a l'interessat, basada en aquest incompliment.
  
4. L'import de l'ajuda, en cap cas podrà ser de la quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenvolupar per l'entitat beneficiària.
  
5. La modalitat de pagament i justificació de les subvencions objecte d'aquesta convocatòria, assenyalada en aquesta base, s'expressarà de manera detallada en la Resolució d'adjudicació de l'ajuda.
  
Catorzena. Reintegrament de la subvenció.
  
1. Correspondrà el reintegrament de les quantitats percebudes i l'exigència de l'interés de demora des del moment del pagament de la subvenció, segons allò que s'ha establit en l'article 47.9 del text refós de la Llei d'Hisenda Pública Valenciana de la Generalitat Valenciana, en els casos següents :
  
a. Incompliment de l'obligació de justificació.
  
b. Obtindre la subvenció sense reunir les condicions requerides per a això.
  
c Incompliment de la finalitat per a la qual va ser concedida la subvenció.
  
d. Incompliment de les condicions imposades als beneficiaris amb motiu de la concessió de la subvenció
  
2. En cas que les aportacions de les administracions públiques superen el cost de l'activitat a desenvolupar, quan la subvenció principal siga de la Generalitat Valenciana, es procedirà al reintegrament de l'excés obtingut sobre el cost de l'activitat a desenvolupar.
  
Quinzena. Publicitat de la subvenció concedida
  
Les entitats beneficiàries de les ajudes regulades per aquestes bases estaran obligades a fer constar en les publicacions i material de difusió dels programes, que aquests es troben dins del Pla d'Igualtat d'Oportunitats entre Homes i Dones, així mateix es farà constar la col·laboració de la Direcció Genera de la Dona de la Conselleria de Benestar Social, i haurà de figurar, expressament, els seus logotips.